CELEX: 52022PC0186
Language: el
Date: 2022-04-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Παγκόσμιου Οργανισμού Τελωνείων όσον αφορά την έγκριση σχεδίου τροποποίησης του εσωτερικού κανονισμού της Επιτροπής του εναρμονισμένου συστήματος (ΕΣ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.4.2022
            COM(2022) 186 final
            2022/0129(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Παγκόσμιου Οργανισμού Τελωνείων όσον αφορά την έγκριση σχεδίου τροποποίησης του εσωτερικού κανονισμού της Επιτροπής του εναρμονισμένου συστήματος (ΕΣ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.
                     Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του Συμβουλίου του Παγκόσμιου Οργανισμού Τελωνείων σε σχέση με την προβλεπόμενη έγκριση σχεδίου τροποποίησης του εσωτερικού κανονισμού της Επιτροπής του Εναρμονισμένου Συστήματος (ΕΣ).
            
            
               2.
                     Πλαίσιο της πρότασης
            
            
               2.1.
                     Η διεθνής σύμβαση για το εναρμονισμένο σύστημα περιγραφής και κωδικοποίησης εμπορευμάτων
            
            
               Η διεθνής σύμβαση για το εναρμονισμένο σύστημα περιγραφής και κωδικοποίησης των εμπορευμάτων (στο εξής: συμφωνία)
                  1
                έχει ως στόχο να διευκολύνει το διεθνές εμπόριο και τη συλλογή, τη σύγκριση και την ανάλυση στατιστικών στοιχείων, ιδίως εκείνων που αφορούν το διεθνές εμπόριο. Περιλαμβάνει ως παράρτημα την ονοματολογία του ΕΣ, η οποία είναι ένα διεθνές εναρμονισμένο σύστημα που επιτρέπει στις συμμετέχουσες χώρες να κατατάσσουν επί κοινής βάσεως τα εμπορεύματα που αποτελούν αντικείμενο συναλλαγών, για δασμολογικούς σκοπούς. Ειδικότερα, η ονοματολογία του ΕΣ περιλαμβάνει την περιγραφή των εμπορευμάτων, τα οποία κατατάσσονται σε κλάσεις και διακρίσεις, και τους σχετικούς αριθμητικούς κωδικούς τους, με βάση ένα σύστημα εξαψήφιων κωδικών. Η ονοματολογία του ΕΣ αναθεωρείται ανά πενταετία
                  2
                και εφαρμόζεται από 200 και πλέον χώρες και οικονομίες παγκοσμίως. Κατά συνέπεια, πάνω από το 98 % του συνόλου των εμπορευμάτων που αποτελούν αντικείμενο εμπορικών συναλλαγών στον κόσμο κατατάσσονται βάσει της ονοματολογίας αυτής. 
            
            
               Η συμφωνία τέθηκε σε ισχύ την 1η Ιανουαρίου 1988.
            
            
               Η Ευρωπαϊκή Ένωση και όλα τα κράτη μέλη είναι συμβαλλόμενα μέρη της συμφωνίας.
            
            
               2.2.
                     Ο Παγκόσμιος Οργανισμός Τελωνείων (ΠΟΤ)
            
            
               Ο Παγκόσμιος Οργανισμός Τελωνείων (ΠΟΤ), που ιδρύθηκε το 1952 ως Συμβούλιο Τελωνειακής Συνεργασίας, είναι ανεξάρτητος διακυβερνητικός οργανισμός που έχει ως αποστολή να ενισχύει την αποτελεσματικότητα και την αποδοτικότητα των τελωνειακών διοικήσεων. Ο ΠΟΤ προσφέρει στα μέλη του μια σειρά από συμβάσεις και άλλες διεθνείς νομικές πράξεις, καθώς και υπηρεσίες τεχνικής βοήθειας και κατάρτισης. Σήμερα, ο ΠΟΤ εκπροσωπεί 184 τελωνειακές διοικήσεις σε όλο τον κόσμο.
            
            
               Το διευθυντικό όργανο του ΠΟΤ είναι το Συμβούλιο, το οποίο στηρίζεται στη Γραμματεία και σε μια σειρά τεχνικών και συμβουλευτικών επιτροπών για την εκπλήρωση της αποστολής του. 
            
            
               Η τεχνική επιτροπή του ΠΟΤ που είναι επιφορτισμένη με τις προπαρασκευαστικές εργασίες που σχετίζονται με τη συμφωνία είναι η Επιτροπή του ΕΣ. Τα κυριότερα καθήκοντα της Επιτροπής του ΕΣ είναι τα εξής:
            
            
               ·να διασφαλίζει την ομοιόμορφη ερμηνεία και εφαρμογή των νομικών κειμένων του ΕΣ, μεταξύ άλλων με την επίλυση των διαφορών σχετικά με την κατάταξη των εμπορευμάτων μεταξύ των συμβαλλόμενων μερών, ώστε να διευκολύνεται το εμπόριο· 
            
            
               ·να προτείνει τροποποιήσεις και επικαιροποιήσεις του ΕΣ ώστε να λαμβάνονται υπόψη οι τεχνολογικές εξελίξεις και οι αλλαγές στις εμπορικές πρακτικές, καθώς και άλλες ανάγκες των χρηστών του ΕΣ· 
            
            
               ·να προωθεί την ευρεία εφαρμογή του ΕΣ και να εξετάζει γενικά θέματα και θέματα πολιτικής που το αφορούν.
            
            
            
               Σύμφωνα με το άρθρο 6 παράγραφος 6 της σύμβασης του ΕΣ, η Επιτροπή του ΕΣ «ψηφίζει τον εσωτερικό της κανονισμό, με πλειοψηφία δύο τρίτων των ψήφων που έχουν δοθεί στα μέλη της. Ο κανονισμός αυτός υπόκειται σε έγκριση από το Συμβούλιο.».
            
            
               Σύμφωνα με το άρθρο 26 του εσωτερικού κανονισμού της Επιτροπής του ΕΣ, «[ο] παρών κανονισμός μπορεί να αναθεωρηθεί, εν όλω ή εν μέρει, σύμφωνα με τις διατάξεις του άρθρου 6 παράγραφος 6 της σύμβασης.».
            
            
               Οι θέσεις που πρέπει να λάβει η Ένωση στο πλαίσιο του ΠΟΤ σε θέματα ΕΣ αποφασίζονται σε συντονισμό με τα κράτη μέλη. Η Ένωση και τα κράτη μέλη της έχουν από κοινού μία μόνο ψήφο στην Επιτροπή του ΕΣ του ΠΟΤ. Στο Συμβούλιο του ΠΟΤ, για θέματα αρμοδιότητας της ΕΕ, όπως τα θέματα ΕΣ, η ΕΕ ψηφίζει εξ ονόματος των κρατών μελών που είναι παρόντα στη συνεδρίαση.
            
         
         
            
               2.3.
                     Η προς έκδοση πράξη του Συμβουλίου του ΠΟΤ
            
            
               Κατά την 139η/140ή σύνοδό του (23-25 Ιουνίου 2022), το Συμβούλιο του ΠΟΤ πρόκειται να εγκρίνει τροποποιήσεις στα άρθρα 19 και 20 του εσωτερικού κανονισμού της Επιτροπής του ΕΣ (στο εξής: προς έκδοση πράξη).
            
            
               Κατά την 64η σύνοδό της (Σεπτέμβριος 2019), η Επιτροπή του ΕΣ συμφώνησε με ομοφωνία σχετικά με την πρόταση τροποποίησης του άρθρου 20 του εσωτερικού κανονισμού προς αποσαφήνιση της διαδικασίας επιφύλαξης. Λόγω της πανδημίας, το ζήτημα αυτό δεν έχει ακόμη υποβληθεί στο Συμβούλιο του ΠΟΤ για έγκριση.
            
            
               Κατά την 68η σύνοδό της (Σεπτέμβριος 2021), η Επιτροπή του ΕΣ συμφώνησε σχετικά με την πρόταση τροποποίησης του άρθρου 19 του εσωτερικού κανονισμού προς αποσαφήνιση της διαδικασίας ψηφοφορίας. 
            
            
               Οι προτάσεις τροποποίησης των άρθρων 19 και 20 του εσωτερικού κανονισμού επεξηγούνται παρακάτω. 
            
            
               Τροποποιήσεις στο άρθρο 19 του εσωτερικού κανονισμού
            
            
               –Με την τροποποίηση του τρίτου και τέταρτου εδαφίου του άρθρου 19, το σχέδιο τροποποίησης διευκρινίζει τον καθορισμό της απαιτούμενης πλειοψηφίας προκειμένου η Επιτροπή του ΕΣ να λαμβάνει αποφάσεις σχετικά με τροποποιήσεις της σύμβασης του ΕΣ (τουλάχιστον τα δύο τρίτα των ψήφων των μελών της Επιτροπής), π.χ. τροποποιήσεις της ονοματολογίας του ΕΣ, καθώς και τις υπόλοιπες αποφάσεις που απαιτούν απλή πλειοψηφία (άνω του 50 τοις εκατό των ψήφων των μελών της Επιτροπής), π.χ. αποφάσεις κατάταξης, επεξηγηματικές σημειώσεις, γνωμοδοτήσεις για την κατάταξη κ.λπ. 
            
            
               –Βασικός στόχος είναι να διασφαλιστεί ότι, σε περίπτωση που πρόκειται να συζητηθούν περισσότερες της μίας επιλογές, ακολουθείται μια ομαλή και διαφανής διαδικασία, ώστε η απόφαση της Επιτροπής να έχει ως αποτέλεσμα την υποστήριξη από τη γενική πλειοψηφία των μελών της Επιτροπής της επιλογής που απομένει μετά τον σταδιακό αποκλεισμό των επιλογών που έχουν λάβει μικρότερη υποστήριξη.
            
            
               –Το σχέδιο τροποποίησης παρουσιάζεται στον παρακάτω πίνακα (και οι αλλαγές εμφανίζονται υπογραμμισμένες):
            
            
                     
                  
                  
                     
                        Ισχύον κείμενο
                     
                  
                  
                     
                        Νέο κείμενο
                     
                  
               
                     
                        Τρίτο εδάφιο
                     
                  
                  
                     
                        Οι αποφάσεις σχετικά με τροποποιήσεις της σύμβασης λαμβάνονται με πλειοψηφία τουλάχιστον των δύο τρίτων των ψήφων των μελών της Επιτροπής.
                     
                     
                     
                     
                     
                     
                     
                  
                  
                     
                        Οι αποφάσεις σχετικά με τροποποιήσεις της σύμβασης λαμβάνονται με πλειοψηφία τουλάχιστον των δύο τρίτων των ψήφων των μελών της Επιτροπής.  Ωστόσο, εάν υπάρχουν δύο ή περισσότερες επιλογές για την τροποποίηση, η Επιτροπή προβαίνει αρχικά σε διαδικασία κλιμακωτής ψηφοφορίας, όπως περιγράφεται παρακάτω στο πλαίσιο των διαδικασιών ψηφοφορίας με απλή πλειοψηφία, ώστε να μειωθεί ο αριθμός των επιλογών σε μία. Όταν υπάρξει μία μόνο επιλογή για την τροποποίηση, διεξάγεται τελική ψηφοφορία ως προς την αποδοχή ή την απόρριψη της τροποποίησης σύμφωνα με τον κανόνα της πλειοψηφίας των δύο τρίτων. 
                     
                  
               
                     
                        Τέταρτο εδάφιο
                     
                  
                  
                     
                        Οι υπόλοιπες αποφάσεις λαμβάνονται με απλή πλειοψηφία των ψήφων των μελών της Επιτροπής.
                     
                     
                  
                  
                     
                        Οι υπόλοιπες αποφάσεις λαμβάνονται με απλή πλειοψηφία (άνω του 50 τοις εκατό) των ψήφων των μελών της Επιτροπής. Εάν υπάρχουν περισσότερες από δύο επιλογές και καμία από αυτές δεν έχει συγκεντρώσει πάνω από το 50 τοις εκατό των ψήφων των μελών της Επιτροπής, κατά την ψηφοφορία με απλή πλειοψηφία εφαρμόζεται πρακτική κλιμακωτής ψηφοφορίας με την οποία μειώνεται ο αριθμός των επιλογών με την απόρριψη της επιλογής που συγκέντρωσε τις λιγότερες ψήφους, έως ότου η επιλογή που συγκέντρωσε τις περισσότερες ψήφους  συγκεντρώσει άνω του 50 τοις εκατό των ψήφων των μελών της Επιτροπής.
                     
                  
               
               Τροποποιήσεις στο άρθρο 20 του εσωτερικού κανονισμού
            
            
               –Με την τροποποίηση του άρθρου 20 πρώτο και τέταρτο εδάφιο, που γίνονται δεύτερο και πρώτο εδάφιο, αντίστοιχα, το σχέδιο τροποποίησης διευκρινίζει ότι οι ανακοινώσεις προς τον Γενικό Γραμματέα του ΠΟΤ για την παραπομπή οποιουδήποτε θέματος εξετάζεται από την Επιτροπή του ΕΣ στο Συμβούλιο ή την επιστροφή του στην Επιτροπή του ΕΣ για επανεξέταση, θα πρέπει να λαμβάνονται από τον Γενικό Γραμματέα πριν από τις 24:00 (ώρα Βρυξελλών) της τελευταίας ημέρας της προθεσμίας. 
            
            
               –Η τροποποίηση αυτή είναι ιδιαίτερα σημαντική για τις διοικήσεις που βρίσκονται σε διαφορετική ζώνη ώρας από την έδρα του ΠΟΤ, οι ανακοινώσεις των οποίων ενδέχεται να λαμβάνονται από τον Γενικό Γραμματέα του ΠΟΤ μετά τη λήξη της επιτρεπόμενης προθεσμίας για την καταχώριση αιτήσεων επανεξέτασης σύμφωνα με τη ζώνη ώρας στην οποία βρίσκεται η Γραμματεία του ΠΟΤ.
            
            
               –Το σχέδιο τροποποίησης παρουσιάζεται στον παρακάτω πίνακα (και οι αλλαγές εμφανίζονται υπογραμμισμένες):
            
            
                     
                        Ισχύον κείμενο
                     
                  
                  
                     
                        Νέο κείμενο
                     
                  
               
                     
                        Σύμφωνα με την απόφαση αριθ. 298 του Συμβουλίου, ο Γενικός Γραμματέας μπορεί να αναπέμπει θέματα που προκύπτουν σύμφωνα με το άρθρο 8 παράγραφος 2 της σύμβασης απευθείας στην Επιτροπή κατόπιν αίτησης συμβαλλόμενου μέρους, υπό την προϋπόθεση ότι η αίτηση υποβάλλεται γραπτώς το αργότερο έως το τέλος του δεύτερου μήνα που ακολουθεί τον μήνα κατά τον οποίο έληξε η σύνοδος της Επιτροπής. Στη συνέχεια, ο Γενικός Γραμματέας εισάγει το θέμα στην ημερήσια διάταξη της επόμενης συνόδου της Επιτροπής για επανεξέταση.
                     
                     
                        Εάν ληφθούν αιτήσεις σχετικά με το ίδιο θέμα από διαφορετικά συμβαλλόμενα μέρη για παραπομπή τόσο στο Συμβούλιο όσο και στην Επιτροπή, ή εάν ένα συμβαλλόμενο μέρος δεν προσδιορίζει αν το θέμα θα πρέπει να παραπεμφθεί στο Συμβούλιο ή απευθείας στην Επιτροπή, το θέμα παραπέμπεται στο Συμβούλιο. Ο Γενικός Γραμματέας ενημερώνει όλα τα συμβαλλόμενα μέρη σχετικά με τη λήψη αίτησης για παραπομπή ενός θέματος στο Συμβούλιο ή την Επιτροπή.
                     
                     
                        Το συμβαλλόμενο μέρος που υποβάλλει αίτηση για παραπομπή ενός θέματος στο Συμβούλιο ή την Επιτροπή μπορεί να αποσύρει την αίτησή του ανά πάσα στιγμή προτού το θέμα εξεταστεί από το Συμβούλιο ή επανεξεταστεί από την Επιτροπή. Ωστόσο, η Επιτροπή θα εξετάζει το θέμα εάν αυτό έχει παραπεμφθεί από το Συμβούλιο. Σε περίπτωση που το συμβαλλόμενο μέρος αποσύρει την αίτηση, θεωρείται ότι εγκρίνεται η αρχική απόφαση της Επιτροπής, εκτός εάν εκκρεμεί αίτηση άλλου συμβαλλόμενου μέρους που αφορά το ίδιο θέμα. Ο Γενικός Γραμματέας ενημερώνει τα συμβαλλόμενα μέρη για οποιαδήποτε απόσυρση.
                     
                     
                        Οι ανακοινώσεις προς τον Γενικό Γραμματέα για την παραπομπή οποιουδήποτε θέματος στο Συμβούλιο ή την Επιτροπή για επανεξέταση σύμφωνα με το άρθρο 8 παράγραφος 2 της σύμβασης και την απόφαση αριθ. 298 του Συμβουλίου δεν μπορούν να υποβληθούν πριν από την επομένη της λήξης της συνόδου της Επιτροπής, πρέπει όμως να υποβληθούν έως το τέλος του δεύτερου μήνα που ακολουθεί τον μήνα κατά τον οποίο έληξε η εν λόγω σύνοδος.
                     
                     
                        Όταν, σύμφωνα με τις διατάξεις του άρθρου 8 παράγραφος 3 της σύμβασης και της απόφασης αριθ. 298 του Συμβουλίου, ένα θέμα παραπέμπεται εν όλω ή εν μέρει στην Επιτροπή για επανεξέταση, το συμβαλλόμενο μέρος που έχει ζητήσει την επανεξέταση του θέματος υποβάλλει στον Γενικό Γραμματέα, τουλάχιστον 60 ημέρες πριν από την ημερομηνία έναρξης της επόμενης συνόδου της Επιτροπής, σημείωμα όπου αναφέρει τους λόγους για τους οποίους ζητεί την επανεξέταση, μαζί με τις προτάσεις του για την επίλυση του θέματος. Ο Γενικός Γραμματέας διανέμει το σημείωμα αυτό στα υπόλοιπα συμβαλλόμενα μέρη.
                     
                     
                  
                  
                     
                        Οι ανακοινώσεις προς τον Γενικό Γραμματέα για την παραπομπή οποιουδήποτε θέματος στο Συμβούλιο ή την Επιτροπή για επανεξέταση σύμφωνα με το άρθρο 8 παράγραφος 2 της σύμβασης και την απόφαση αριθ. 298 του Συμβουλίου δεν μπορούν να γίνουν πριν από την επομένη της λήξης της συνόδου της Επιτροπής, πρέπει όμως να γίνουν έως το τέλος του δεύτερου μήνα που ακολουθεί τον μήνα κατά τον οποίο έληξε η εν λόγω σύνοδος.  Η ανακοίνωση θεωρείται ότι έγινε εμπρόθεσμα εάν ελήφθη από τον Γενικό Γραμματέα πριν από τις 24:00 (ώρα Βρυξελλών) της τελευταίας ημέρας της προθεσμίας.
                     
                     
                        Σύμφωνα με την απόφαση αριθ. 298 του Συμβουλίου, ο Γενικός Γραμματέας μπορεί να αναπέμπει θέματα που προκύπτουν σύμφωνα με το άρθρο 8 παράγραφος 2 της σύμβασης απευθείας στην Επιτροπή κατόπιν αίτησης συμβαλλόμενου μέρους, υπό την προϋπόθεση ότι η αίτηση υποβάλλεται εντός της προθεσμίας που ορίζεται στο προηγούμενο εδάφιο.  Στη συνέχεια, ο Γενικός Γραμματέας εισάγει το θέμα στην ημερήσια διάταξη της επόμενης συνόδου της Επιτροπής για επανεξέταση.
                     
                     
                        Εάν ληφθούν αιτήσεις σχετικά με το ίδιο θέμα από διαφορετικά συμβαλλόμενα μέρη για παραπομπή τόσο στο Συμβούλιο όσο και στην Επιτροπή, ή εάν ένα συμβαλλόμενο μέρος δεν προσδιορίζει αν το θέμα θα πρέπει να παραπεμφθεί στο Συμβούλιο ή απευθείας στην Επιτροπή, το θέμα παραπέμπεται στο Συμβούλιο.  Ο Γενικός Γραμματέας ενημερώνει όλα τα συμβαλλόμενα μέρη σχετικά με τη λήψη αίτησης για παραπομπή ενός θέματος στο Συμβούλιο ή την Επιτροπή.
                     
                     
                        Το συμβαλλόμενο μέρος που υποβάλλει αίτηση για παραπομπή ενός θέματος στο Συμβούλιο ή την Επιτροπή μπορεί να αποσύρει την αίτησή του ανά πάσα στιγμή προτού το θέμα εξεταστεί από το Συμβούλιο ή επανεξεταστεί από την Επιτροπή.  Ωστόσο, η Επιτροπή θα εξετάζει το θέμα εάν αυτό έχει παραπεμφθεί από το Συμβούλιο.  Σε περίπτωση που το συμβαλλόμενο μέρος αποσύρει την αίτηση, θεωρείται ότι εγκρίνεται η αρχική απόφαση της Επιτροπής, εκτός εάν εκκρεμεί αίτηση άλλου συμβαλλόμενου μέρους που αφορά το ίδιο θέμα.  Ο Γενικός Γραμματέας ενημερώνει τα συμβαλλόμενα μέρη για οποιαδήποτε απόσυρση.
                     
                     
                        Όταν, σύμφωνα με τις διατάξεις του άρθρου 8 παράγραφος 3 της σύμβασης και της απόφασης αριθ. 298 του Συμβουλίου, ένα θέμα παραπέμπεται εν όλω ή εν μέρει στην Επιτροπή για επανεξέταση, το συμβαλλόμενο μέρος που έχει ζητήσει την επανεξέταση του θέματος υποβάλλει στον Γενικό Γραμματέα, τουλάχιστον 60 ημέρες πριν από την ημερομηνία έναρξης της επόμενης συνόδου της Επιτροπής, σημείωμα όπου αναφέρει τους λόγους για τους οποίους ζητεί την επανεξέταση, μαζί με τις προτάσεις του για την επίλυση του θέματος.  Ο Γενικός Γραμματέας διανέμει το σημείωμα αυτό στα υπόλοιπα συμβαλλόμενα μέρη. 
                     
                  
               
               3.
                     Θέση που πρέπει να ληφθεί εξ ονόματος της Ένωσης
            
            
               Στόχος της προτεινόμενης θέσης είναι να εκφραστεί η υποστήριξη του σχεδίου τροποποίησης του εσωτερικού κανονισμού της Επιτροπής του ΕΣ.
            
            
               Είναι σημαντικό για την ΕΕ να εγκριθεί η τροποποίηση αυτή, καθώς αποσκοπεί στην αποσαφήνιση της διαδικασίας λήψης αποφάσεων της Επιτροπής του ΕΣ και στη διασφάλιση του ότι οι αποφάσεις λαμβάνονται από την αδιαμφισβήτητη πλειοψηφία των μελών της εν λόγω Επιτροπής.
            
            
               Διαβουλεύσεις διεξήχθησαν με τα κράτη μέλη στο πλαίσιο της ομάδας εμπειρογνωμόνων για τελωνειακά θέματα (συντονισμός ΕΣ/ΠΟΤ), αλλά και στο πλαίσιο του Συμβουλίου.
            
            
               Η προτεινόμενη θέση έχει επομένως ως εξής:
            
         
         
            
               –Όσον αφορά την τροποποίηση του εσωτερικού κανονισμού, η Ένωση θα πρέπει να υποστηρίξει την έγκρισή της.
            
            
               –Ενδεχομένως, η Ένωση θα πρέπει επίσης να υποστηρίξει περαιτέρω συντακτικές τροποποιήσεις που ενδεχομένως θα προταθούν από τη Γραμματεία του ΠΟΤ.
            
            
               Η προτεινόμενη θέση της ΕΕ συνάδει με την καθιερωμένη τελωνειακή πολιτική και πρακτική που ακολουθεί η Επιτροπή του ΕΣ. 
            
            
               Η προτεινόμενη θέση είναι αναγκαία ώστε να είναι η ΕΕ σε θέση να εκφράσει τη γνώμη της στην επόμενη συνεδρίαση του Συμβουλίου του ΠΟΤ. 
            
            
               4.
                     Νομική βάση
            
            
               4.1.
                     Διαδικαστική νομική βάση
            
            
               4.1.1.
                     Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               Ως εκ τούτου, η διαδικαστική νομική βάση της προτεινόμενης απόφασης για τον καθορισμό της θέσης που πρέπει να ληφθεί εξ ονόματος της Ένωσης και αφορά την προς έκδοση πράξη είναι το άρθρο 218 παράγραφος 9 της ΣΛΕΕ.
            
            
               4.1.2.
                     Εφαρμογή στην προκειμένη περίπτωση
            
            
               Το Συμβούλιο του ΠΟΤ είναι όργανο που έχει συσταθεί με συμφωνία, δηλαδή τη σύμβαση για τη σύσταση Συμβουλίου Τελωνειακής Συνεργασίας της 15ης Δεκεμβρίου 1950. Είναι το αρμόδιο όργανο, δυνάμει της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, για την έκδοση συστάσεων προς τα συμβαλλόμενα μέρη για την τροποποίηση της εν λόγω σύμβασης και για την έγκριση του εσωτερικού κανονισμού της Επιτροπής του ΕΣ.
            
            
               Το Συμβούλιο του ΠΟΤ αναμένεται, σύμφωνα με το άρθρο 6 της σύμβασης του ΕΣ, να εγκρίνει τροποποίηση του εσωτερικού κανονισμού της Επιτροπής του ΕΣ στη συνεδρίασή του τον Ιούνιο. Μετά την έγκρισή της, η τροποποίηση θα έχει νομική ισχύ στη νομοθεσία της ΕΕ, και συγκεκριμένα: στο παράρτημα 1 του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο. Και τούτο διότι το άρθρο 2 στοιχείο α) του εν λόγω κανονισμού ορίζει ότι «2.  Η Συνδυασμένη Ονοματολογία περιλαμβάνει: α) την ονοματολογία του εναρμονισμένου συστήματος·» αλλά και διότι η εν λόγω τροποποίηση θα επηρεάσει τον τρόπο με τον οποίο διεξάγεται η διαδικασία λήψης αποφάσεων σχετικά με την ερμηνεία και την τροποποίηση της ονοματολογίας του εναρμονισμένου συστήματος στην Επιτροπή του ΕΣ και, κατά συνέπεια, τον τρόπο ερμηνείας της συνδυασμένης ονοματολογίας.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.
                     Ουσιαστική νομική βάση
            
            
               4.2.1.
                     Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.
                     Εφαρμογή στην προκειμένη περίπτωση
            
            
               Δεδομένου ότι ο κύριος στόχος και το περιεχόμενο της προς έκδοση πράξης αφορούν τη διαδικασία λήψης αποφάσεων κατά την ερμηνεία του δασμολογίου και την εφαρμογή διεθνούς συμφωνίας στον τομέα της κοινής εμπορικής πολιτικής, καθώς και την εφαρμογή της ονοματολογίας του ΕΣ και της Συνδυασμένης Ονοματολογίας της ΕΕ, η ουσιαστική νομική βάση της προτεινόμενης απόφασης είναι το άρθρο 31, το άρθρο 43 παράγραφος 2 και το άρθρο 207 παράγραφος 4 πρώτο εδάφιο της ΣΛΕΕ.
            
         
         
            
               4.3.
                     Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 31, το άρθρο 43 παράγραφος 2 και το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.
                     Δημοσιονομικές επιπτώσεις 
            
            
               Η πρόταση δεν έχει καμία επίπτωση στον προϋπολογισμό της Ευρωπαϊκής Ένωσης.
                      
            
            
               2022/0129 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Παγκόσμιου Οργανισμού Τελωνείων όσον αφορά την έγκριση σχεδίου τροποποίησης του εσωτερικού κανονισμού της Επιτροπής του εναρμονισμένου συστήματος (ΕΣ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, το άρθρο 43 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)
                     Η διεθνής σύμβαση για το εναρμονισμένο σύστημα περιγραφής και κωδικοποίησης των εμπορευμάτων (στο εξής: συμφωνία), η οποία συνήφθη από την Ένωση με την απόφαση 87/369 του Συμβουλίου
                  41, τέθηκε σε ισχύ την 1η Ιανουαρίου 1988. 
            
            
               (2)
                     Σύμφωνα με το άρθρο 6 παράγραφος 6 της συμφωνίας, η Επιτροπή του Εναρμονισμένου Συστήματος (ΕΣ) ψηφίζει τον εσωτερικό της κανονισμό, με πλειοψηφία δύο τρίτων των ψήφων που έχουν δοθεί στα μέλη της. Ο κανονισμός αυτός υπόκειται σε έγκριση από το Συμβούλιο.  
            
            
               (3)
                     Το Συμβούλιο του ΠΟΤ αναμένεται να εγκρίνει σχέδιο τροποποίησης του εσωτερικού κανονισμού της Επιτροπής του ΕΣ στις συνόδους του Ιουνίου. Η τροποποίηση αυτή θα εγκριθεί βάσει πρότασης που έχει καταρτίσει η επιτροπή του ΕΣ και έχει οριστικοποιηθεί κατά την 64η (18-27 Σεπτεμβρίου 2019) και την 68η σύνοδό της (6-28 Σεπτεμβρίου 2021). Θα αρχίσει να ισχύει από την έγκρισή της.
            
            
               (4)
                     Είναι υψίστης σημασίας η Επιτροπή του ΕΣ να λαμβάνει τις αποφάσεις της κατά τρόπο διαφανή και αποτελεσματικό και οι αποφάσεις αυτές να λαμβάνουν τη μέγιστη στήριξη από τα μέλη της εν λόγω Επιτροπής. 
            
            
               (5)
                     Δεδομένου ότι το εν λόγω σχέδιο τροποποίησης του εσωτερικού κανονισμού της Επιτροπής του ΕΣ πρόκειται να εγκριθεί από το Συμβούλιο του ΠΟΤ, ενδείκνυται να καθοριστεί η θέση που πρέπει να ληφθεί εξ ονόματος της Ένωσης, δεδομένου ότι, μετά την έγκρισή του, ο τροποποιημένος εσωτερικός κανονισμός θα είναι δεσμευτικός για την Ένωση και ικανός να επηρεάσει το περιεχόμενο της νομοθεσίας της Ένωσης, και συγκεκριμένα το παράρτημα I του κανονισμού (ΕΟΚ) αριθ. 2658/87 του Συμβουλίου
                  52.
            
            
               (6)
                     Ως εκ τούτου, είναι σκόπιμο η θέση της Ένωσης να είναι να υποστηρίξει το σχέδιο τροποποίησης του εσωτερικού κανονισμού της Επιτροπής του ΕΣ και τυχόν ήσσονος σημασίας συντακτικές ή γλωσσικές προσαρμογές που ενδεχομένως θα κριθούν αναγκαίες,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης στις συνόδους του Ιουνίου 2022 του Συμβουλίου του ΠΟΤ είναι η υποστήριξη του σχεδίου τροποποίησης του εσωτερικού κανονισμού της Επιτροπής του ΕΣ, όπως παρατίθεται στο παράρτημα.
            
            
               Οι εκπρόσωποι της Ένωσης μπορούν να συμφωνήσουν για ήσσονος σημασίας συντακτικές ή γλωσσικές προσαρμογές υπό το πρίσμα των εξελίξεων κατά τις προσεχείς συνόδους του Συμβουλίου του ΠΟΤ, σε διαβούλευση με τα κράτη μέλη, ή κατά τη διάρκεια επιτόπιων συνεδριάσεων συντονισμού, χωρίς περαιτέρω απόφαση του Συμβουλίου. 
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος 
               
            
            
         
         
            
                  
                     (1)
                  
                        Απόφαση 87/369 του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (ΕΕ L 198 της 20.7.1987, σ. 1).
               
               
                  
                     (2)
                  
                        Από τη θέσπισή της το 1988, η ονοματολογία του ΕΣ έχει αναθεωρηθεί έξι φορές. Οι εν λόγω αναθεωρήσεις τέθηκαν σε ισχύ το 1996, το 2002, το 2007, το 2012, το 2017 και το 2022.
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  1
                        Απόφαση 87/369/ΕΟΚ του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (ΕΕ L 198 της 20.7.1987, σ. 1).
               
               
                  
                     (5)
                  2
                        Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.4.2022
            COM(2022) 186 final
            
            ΠΑΡΑΡΤΗΜΑ
            της
            πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Παγκόσμιου Οργανισμού Τελωνείων όσον αφορά την έγκριση σχεδίου τροποποίησης του εσωτερικού κανονισμού της Επιτροπής του εναρμονισμένου συστήματος (ΕΣ)
            
               
         
         
            
               ΠΑΡΑΡΤΗΜΑ 
            
            
               Τροποποιήσεις στο άρθρο 19 του εσωτερικού κανονισμού
            
            
            
                     
                        Τρίτο εδάφιο
                     
                  
                  
                     
                        Οι αποφάσεις σχετικά με τροποποιήσεις της σύμβασης λαμβάνονται με πλειοψηφία τουλάχιστον των δύο τρίτων των ψήφων των μελών της Επιτροπής.  Ωστόσο, εάν υπάρχουν δύο ή περισσότερες επιλογές για την τροποποίηση, η Επιτροπή προβαίνει αρχικά σε διαδικασία κλιμακωτής ψηφοφορίας, όπως περιγράφεται παρακάτω στο πλαίσιο των διαδικασιών ψηφοφορίας με απλή πλειοψηφία, ώστε να μειωθεί ο αριθμός των επιλογών σε μία. Όταν υπάρξει μία μόνο επιλογή για την τροποποίηση, διεξάγεται τελική ψηφοφορία ως προς την αποδοχή ή την απόρριψη της τροποποίησης σύμφωνα με τον κανόνα της πλειοψηφίας των δύο τρίτων. 
                     
                  
               
                     
                        Τέταρτο εδάφιο
                     
                  
                  
                     
                        Οι υπόλοιπες αποφάσεις λαμβάνονται με απλή πλειοψηφία (άνω του 50 τοις εκατό) των ψήφων των μελών της Επιτροπής. Εάν υπάρχουν περισσότερες από δύο επιλογές και καμία από αυτές δεν έχει συγκεντρώσει πάνω από το 50 τοις εκατό των ψήφων των μελών της Επιτροπής, κατά την ψηφοφορία με απλή πλειοψηφία εφαρμόζεται πρακτική κλιμακωτής ψηφοφορίας με την οποία μειώνεται ο αριθμός των επιλογών με την απόρριψη της επιλογής που συγκέντρωσε τις λιγότερες ψήφους, έως ότου η επιλογή που συγκέντρωσε τις περισσότερες ψήφους  συγκεντρώσει άνω του 50 τοις εκατό των ψήφων των μελών της Επιτροπής.
                     
                  
               
            
               Τροποποιήσεις στο άρθρο 20 του εσωτερικού κανονισμού
            
            
            
                     
                        Οι ανακοινώσεις προς τον Γενικό Γραμματέα για την παραπομπή οποιουδήποτε θέματος στο Συμβούλιο ή την Επιτροπή για επανεξέταση σύμφωνα με το άρθρο 8 παράγραφος 2 της σύμβασης και την απόφαση αριθ. 298 του Συμβουλίου δεν μπορούν να γίνουν πριν από την επομένη της λήξης της συνόδου της Επιτροπής, πρέπει όμως να γίνουν έως το τέλος του δεύτερου μήνα που ακολουθεί τον μήνα κατά τον οποίο έληξε η εν λόγω σύνοδος.  Η ανακοίνωση θεωρείται ότι έγινε εμπρόθεσμα εάν ελήφθη από τον Γενικό Γραμματέα πριν από τις 24:00 (ώρα Βρυξελλών) της τελευταίας ημέρας της προθεσμίας.
                     
                     
                        Σύμφωνα με την απόφαση αριθ. 298 του Συμβουλίου, ο Γενικός Γραμματέας μπορεί να αναπέμπει θέματα που προκύπτουν σύμφωνα με το άρθρο 8 παράγραφος 2 της σύμβασης απευθείας στην Επιτροπή κατόπιν αίτησης συμβαλλόμενου μέρους, υπό την προϋπόθεση ότι η αίτηση υποβάλλεται εντός της προθεσμίας που ορίζεται στο προηγούμενο εδάφιο.  Στη συνέχεια, ο Γενικός Γραμματέας εισάγει το θέμα στην ημερήσια διάταξη της επόμενης συνόδου της Επιτροπής για επανεξέταση.
                     
                     
                        Εάν ληφθούν αιτήσεις σχετικά με το ίδιο θέμα από διαφορετικά συμβαλλόμενα μέρη για παραπομπή τόσο στο Συμβούλιο όσο και στην Επιτροπή, ή εάν ένα συμβαλλόμενο μέρος δεν προσδιορίζει αν το θέμα θα πρέπει να παραπεμφθεί στο Συμβούλιο ή απευθείας στην Επιτροπή, το θέμα παραπέμπεται στο Συμβούλιο.  Ο Γενικός Γραμματέας ενημερώνει όλα τα συμβαλλόμενα μέρη σχετικά με τη λήψη αίτησης για παραπομπή ενός θέματος στο Συμβούλιο ή την Επιτροπή.
                     
                     
                        Το συμβαλλόμενο μέρος που υποβάλλει αίτηση για παραπομπή ενός θέματος στο Συμβούλιο ή την Επιτροπή μπορεί να αποσύρει την αίτησή του ανά πάσα στιγμή προτού το θέμα εξεταστεί από το Συμβούλιο ή επανεξεταστεί από την Επιτροπή.  Ωστόσο, η Επιτροπή θα εξετάζει το θέμα εάν αυτό έχει παραπεμφθεί από το Συμβούλιο.  Σε περίπτωση που το συμβαλλόμενο μέρος αποσύρει την αίτηση, θεωρείται ότι εγκρίνεται η αρχική απόφαση της Επιτροπής, εκτός εάν εκκρεμεί αίτηση άλλου συμβαλλόμενου μέρους που αφορά το ίδιο θέμα.  Ο Γενικός Γραμματέας ενημερώνει τα συμβαλλόμενα μέρη για οποιαδήποτε απόσυρση.
                     
                     
                        Όταν, σύμφωνα με τις διατάξεις του άρθρου 8 παράγραφος 3 της σύμβασης και της απόφασης αριθ. 298 του Συμβουλίου, ένα θέμα παραπέμπεται εν όλω ή εν μέρει στην Επιτροπή για επανεξέταση, το συμβαλλόμενο μέρος που έχει ζητήσει την επανεξέταση του θέματος υποβάλλει στον Γενικό Γραμματέα, τουλάχιστον 60 ημέρες πριν από την ημερομηνία έναρξης της επόμενης συνόδου της Επιτροπής, σημείωμα όπου αναφέρει τους λόγους για τους οποίους ζητεί την επανεξέταση, μαζί με τις προτάσεις του για την επίλυση του θέματος.  Ο Γενικός Γραμματέας διανέμει το σημείωμα αυτό στα υπόλοιπα συμβαλλόμενα μέρη.